Κανονισμός (ΕΚ) αριθ. 2459/2001 της Επιτροπής

της 14ης Δεκεμβρίου 2001

για την τροποποίηση του κανονισμού (ΕΚ) αριθ. 28/97 και την κατάρτιση προβλέψεων εφοδιασμού με ορισμένα φυτικά έλαια (εκτός του ελαιολάδου) που προορίζονται για τη βιομηχανία μεταποίησης στα γαλλικά υπερπόντια διαμερίσματα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1452/2001 του Συμβουλίου, της 28ης Ιουνίου 2001, για ειδικά μέτρα που αφορούν ορισμένα γεωργικά προϊόντα, υπέρ των υπερπόντιων γαλλικών διαμερισμάτων, και για την τροποποίηση της οδηγίας 72/462/ΕΟΚ καθώς και την κατάργηση των κανονισμών (ΕΟΚ) αριθ. 525/77 και (ΕΟΚ) αριθ. 3763/91 (Poseidom)(1), και ιδίως το άρθρο 3 παράγραφος 6,

Εκτιμώντας τα ακόλουθα:

(1) Ο κανονισμός (ΕΚ) αριθ. 28/97 της Επιτροπής, της 9ης Ιανουαρίου 1997, για τις λεπτομέρειες εφαρμογής των ειδικών μέτρων εφοδιασμού των γαλλικών υπερπόντιων διαμερισμάτων με ορισμένα φυτικά έλαια που προορίζονται για τη βιομηχανία μεταποίησης και την κατάρτιση προβλέψεων εφοδιασμού(2), όπως τροποποιήθηκε τελευταία από τον κανονισμό (ΕΚ) αριθ. 127/2001(3), κατάρτισε προβλέψεις εφοδιασμού γι' αυτά τα προϊόντα για το έτος 2001.

(2) Οι προβλέψεις εφοδιασμού για το έτος 2001 με φυτικά έλαια (εκτός του ελαιολάδου) προβλέπουν ποσότητα 8908 τόνων για το διαμέρισμα της Ρεϊνιόν. Από την εξέταση των στοιχείων που παρασχέθηκαν από τις γαλλικές αρχές, μπορεί να προβλέψει ότι η ποσότητα αυτή δεν θα επαρκέσει για την κάλυψη των αναγκών της βιομηχανίας μεταποίησης της Ρεϊνιόν. Πρέπει, λοιπόν, η εν λόγω ποσότητα να αυξηθεί μέχρι τους 10522 τόνους. Κατά συνέπεια, πρέπει να τροποποιηθεί το παράρτημα του κανονισμού (ΕΚ) αριθ. 28/97.

(3) Ο παρών κανονισμός θα τεθεί σε ισχύ μετά τη λήξη της προθεσμίας του τάσσεται για την υποβολή των αιτήσεων πιστοποιητικών κατά το Δεκέμβριο 2001. Προκειμένου να αποφευχθεί διακοπή του εφοδιασμού των γαλλικών υπερπόντιων διαμερισμάτων, πρέπει να προβλεφθεί παρέκκλιση από το άρθρο 4 παράγραφοι 1 και 2 του κανονισμού (ΕΚ) αριθ. 28/97 και να επιτραπεί, για το μήνα αυτό και μόνο, η υποβολή των αιτήσεων πιστοποιητικών στο διάστημα των πέντε εργάσιμων ημερών που ακολουθεί την έναρξη ισχύος του παρόντος κανονισμού, και να καθορισθεί ως προθεσμία για την έκδοση των πιστοποιητικών το διάστημα των δέκα εργάσιμων ημερών που ακολουθεί την έναρξη ισχύος του παρόντος κανονισμού.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 28/97 αντικαθίσταται από το παράρτημα του παρόντος κανονισμού.

Άρθρο 2

Κατά παρέκκλιση από το άρθρο 4 παράγραφος 1 του κανονισμού (ΕΚ) αριθ. 28/97, κατά το Δεκέμβριο του 2001, οι αιτήσεις πιστοποιητικών υποβάλλονται στην αρμόδια αρχή εντός πέντε εργασίμων ημερών μετά την έναρξη ισχύος του παρόντος κανονισμού.

Κατά παρέκκλιση από το άρθρο 4 παράγραφος 2 του κανονισμού (ΕΚ) αριθ. 28/97, κατά τον Δεκέμβριο του 2001, τα πιστοποιητικά εκδίδονται εντός δέκα εργάσιμων ημερών μετά την έναρξη ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 21.7.2001, σ. 11.

(2) ΕΕ L 6 της 10.1.1997, σ. 15.

(3) ΕΕ L 22 της 24.1.2001, σ. 7.

ΠΑΡΑΡΤΗΜΑ

"ΠΑΡΑΡΤΗΜΑ

Προβλέψεις εφοδιασμού των υπερπόντιων γαλλικών διαμερισμάτων με φυτικά έλαια (εκτός του ελαιολάδου) που προορίζονται για τη βιομηχανία μεταποίησης και υπάγονται στους κωδικούς ΣΟ 1507 έως 1516 (εκτός 1509 και 1510 ) για το έτος 2001

>ΘΕΣΗ ΠΙΝΑΚΑ>"